KIRJALLINEN KYSYMYS E-1979/99 esittäjä(t): Michael Gahler (PPE-DE) komissiolle. Hallinnollisten piirien (Landkreis) ottaminen mukaan ystävyyskaupunkitoiminnan edistämiseen.



Virallinen lehti nro 203 E , 18/07/2000 s. 0102 - 0102



KIRJALLINEN KYSYMYS E-1979/99 esittäjä(t): Michael Gahler (PPE-DE) komissiolle (5. marraskuuta 1999) Aihe: Hallinnollisten piirien (Landkreis) ottaminen mukaan ystävyyskaupunkitoiminnan edistämiseen Ystävyyskaupunkitoiminta on viime vuosina osoittautunut tehokkaaksi Euroopan yhdentymisen välineeksi, koska se edistää eri jäsenvaltioiden kansalaisten keskinäisiä tapaamisia. Siksi Euroopan unioni tukee vaihtoa budjettikohdasta A-321. Tuki ei kuitenkaan koske piiritasoa, vaikka kokemusten vaihto tuottaisi Euroopan yhdentymiseen liittyviä myönteisiä tuloksia myös tällä tasolla. 1. Mitä mahdollisuuksia komissio näkee tämän tason ottamiseksi mukaan ystävyyskaupunkitoiminnan edistämiseen ilman, että kaupunkien käytettävissä tällä hetkellä olevat varat vähenevät? 2. Aikooko Euroopan komissio tukea muita toimia piiritason vaihdon edistämiseksi rahallisesti esimerkiksi budjettikohdasta Tuet Euroopan edun mukaisille järjestöille (A-3021)? Viviane Redingin komission puolesta antama vastaus (9. joulukuuta 1999) 1. Budjettikohdasta A-3210 annetaan rahoitustukea nimenomaan ystävyyskaupunkitoimintaan, ja siksi suurin osa määrärahoista annetaan kaupunkien ja kuntien väliseen ystävyystoimintaan. Tukea koskevat suuntaviivat tarkistetaan aina vuoden lopussa, ja tällöin kuullaan parlamentin ja alueyhteisöjen kansallisten yhdistysten edustajia. Vuoden 1999 ohjelman suuntaviivoista 8. joulukuuta 1998 käydyissä keskusteluissa parlamentin ja alueyhteisöjen yhdistysten edustajat katsoivat, että ohjelman I osaa ei tule laajentaa kattamaan hallinnollisia piirejä (Kreise, départements, provinces), sillä tällaisen päätöksen myötä kaupunkien ja kuntien ystävyystoimintaan jäisi vähemmän määrärahoja. Ohjelma on kuitenkin avoin hallinnollisille piireille silloin, kun niiden koulutus, tiedotus ja tuki ystävyystoimintaan on tarkoitettu niiden alueella oleville ystävyyskunnille. Komissio toteaa vuoden 1999 toimien kriteerejä ja suuntaviivoja koskevassa tiedotteessa, että ohjelman II osassa (kokoukset) ja III osassa (ystävyystoiminnasta vastaavien koulutusseminaarit) tukea voi saada ystävyystoiminta, johon osallistuu kaupunkeja samalta alueelta. Sama pätee tietenkin ystävyystoimintaan, johon osallistuu kaupunkeja samasta hallinnollisesta piiristä. Vuonna 2000 sovellettavista kriteereistä keskusteltiin paljon 3.5. joulukuuta 1999 Bilbaossa pidetyssä eurooppalaista ystävyyskaupunkitoimintaa uudella vuosituhannella käsitelleessä konferenssissa. 2. Ei, komissio ei aio käyttää budjettikohdan A-3021 määrärahoja ystävyystoimintaan sinänsä. Kyseinen budjettikohta on tarkoitettu Eurooppa-mielisille kansalaisjärjestöille annettavaan tukeen eikä yksittäisiin projekteihin. Paikallis- ja alueyhteisöt kuuluvat valtion organisaatioon, ja näin ollen hallinnolliset piirit eivät voi saada tukea mainitusta budjettikohdasta. Tukea on aikaisemmin annettu tilanteessa, jossa osa organisaation toiminnasta on liittynyt ystävyystoimintaan. Joka tapauksessa, jos parlamentti noudattaa budjettivaliokuntansa neuvoja, kyseisestä budjettikohdasta jää käyttämättä määrärahoja vain 145 000 euroa.